બેટા, પુરણપોળીને વેઢમી કહેવાથી કોઈ જ ફેર પડતો નથી, પણ સ્વીકારને કારણે સંઘર્ષ ટળે છે ને મીઠાશ વધે છે. દાદીમા વેઢમી ઉતારીને મમ્મીને જમાડે- ઘીમાં બોળીને ! સાસુ-વહુના સંબંધને મીઠો બનાવવાની આ રીત, રસોઈશૉવાળાને ક્યાંથી ખબર હોય ! સવાલ ઝુકવાનો કે ઝુકાવવાનો નથી, નમવાનો છે. નમે તે સૌને ગમે. ઝૂકેલી બોરડીને સહુ કોઈ ઝૂડે એ પણ સાચું, પણ એવું થાય ત્યારે પણ કાંટાને ભૂલીને બોર વહેંચવાનો આનંદ લઈએ તો ઝૂડનારા થાકે. બોરનો સ્વાદ માણે ને પછી બોરડીને સાચવવા પોતે જ સક્રિય થાય. કાંટા વગાડવા માટે નથી. બોર તો વહેંચવા માટે જ છે. ખવાય નહીં તો ય ખરી તો પડવાના જ છે. તો શું કામ ખવડાવીને રાજી ન થવું ? કાંટા વગાડી શકવાની શક્તિ અને બોર ખવડાવી શકવાની સમૃદ્ધિમાંથી શાનું ગૌરવ કરવું છે એ બોરડીના પોતાના હાથમાં છે.